**Eesti Rahva Muuseum**

**Küsimusleht nr 200**

**1941. aasta küüditamine, elu asumisel**

Lugupeetud vastaja!

Küüditamisest ja elust asumisel on möödu­nud palju aega, mõndagi on ununenud. See on paljudele meist veel praegugi hell teema, ent vajab kirjapanemist. Kirjutage seda, mida mä­letate. Muuseum on tänulik iga töö, ka väikese eest. Lisaks küsimuslehele vastatule on kõik muud sellekohased andmed teretulnud.

Aines on mõeldud teaduslikuks uurimis­tööks ega kuulu sellisena avaldamisele. Soovi korral on anonüümsus tagatud.

1. Ees- ja perekonnanimi.

2. Sünnikoht ja -aeg.

3. Praegune elukoht.

4. Elukoht enne küüditamist. Kellega koos ela­site?

5. Mis tööd tegite enne küüditamist? Kui olite laps, siis mis tööd tegid vanemad?

6. Millal (kuupäev, kellaaeg) tuldi Teid küüdi­tama?

7. Kes olid küüditajad (sõdurid, ohvitserid, mii­lits, NKVD-lased jt)? Kas nad olid vormi- või erariides? Kes neist olid kohalikud? Kui teate nimesid ja ametikohti, kirjutage soovi korral.

8. Kuidas sisenesid küüditajad? Kuivõrd selgi­tati oma tuleku põhjust? Kas öeldi, miks Teid küüditatakse?

9. Kui palju anti aega pakkimiseks? Mida lubati kaasa võtta?

10. Kuidas käitusid küüditajad Teie kodus? Mi­da nad tegid ja rääkisid? Kas Teie kodus tehti läbiotsimine? Kas küüditajad võtsid midagi Teie kodust kaasa?

11. Kuidas käitusite Teie ja Teiega koos elavad inimesed sel ajal, kui küüditajad Teie kodus olid?

12. Mida võtsite kaasa kodust lahkumisel? Mil­listel kaalutlustel? Kas peale tarbeesemete võt­site kaasa ka mälestusesemeid?

13. Kuidas lahkusite kodust? Kellega koos ja mis sõiduvahendiga Teid kodust ära viidi?

14. Kuhu Teid kodust viidi? Kui enne rongi peale viimist oli peatuskoht, siis märkige, kus see oli, kes seal olid. Kirjeldage, mida seal tehti.

15. Kuidas viidi Teid küüditamise rongi juur­de? Missugune oli rong? Kes olid rongi juures?

16. Kuidas paigutati Teid vagunisse? Kes kor­raldas vagunisse paigutamist? Kuidas käitusid korraldajad?

17. Kus eraldati mehed teistest küüditatutest?

18. Kes valvasid küüditamise rongi? Kuidas olid valvurid relvastatud? Kuidas käitusid val­vurid küüditatutega?

19. Missugune oli vaguni sisemus? Kus olid magamisnarid? Mis määras magamiskoha vali­ku? Kui võimalik, siis joonistage vaguni sise­muse skeem. Kuidas suleti uksed? Mitu akent oli vagunil? Missugused need olid?

20. Kui palju oli vagunis küüditatuid? Kes need olid? Kui on meeles nimed, siis kirjutage.

21. Kuidas liikus rong Eestis, kus olid peatu­sed? Mida peatustes tehti?

22. Millal ületasite Eesti piiri?

23. Kui kaua sõitsite rongiga? Kus olid Vene­maal peatused? Kas peatustes lubati küüdita­tuid mõnikord välja? Kas väljas saite teiste küüditatutega rääkida?

24. Kas rongis anti toitu? Mida? Kuidas saite joogivett? Kas ja kuidas jagati kodust kaasa võetud varustust teistega?

25. Mida tegid küüditatud rongis? Kirjeldage küüditatute omavahelist suhtlust, meeleolu, ar­vamusi, vestluste temaatikat. Millal saite teada sõja puhkemisest Saksamaa ja NSVLi vahel? Kuidas küüditatud suhtusid sellesse?

26. Mida on meelde jäänud aknast välja vaata­misel ja peatustes raudteeäärsest ümbrusest ja inimestest?

27. Kas rongis oli üleloendusi? Kuidas need toimusid?

28. Kas rongis oli haigeid? Kuidas nende eest hoolt kanti?

29. Kas rongis suri keegi?

30. Kus ja millal oli rongi lõpp-peatus? Mida seal küüditatutega tehti?

31. Kas küüditatuid veeti laevaga, praamiga või muul viisil? Missugune oli laev (praam), kui palju oli sellel küüditatuid? Kui kaua ja mis­sugust marsruuti pidi sõitsite?

32. Kas laeval (praamil) anti toitu? Mida? Kui palju?

33. Kas laeval (praamil) oli haigeid? Kas seal suri keegi?

34. Kus oli laeva (praami) lõpp-peatus? Mida seal küüditatutega tehti?

35. Mis oli küla (asula) nimi, kuhu Teie elama asusite? Kus oblastis, rajoonis, külanõukogus see asus?

36. Millistesse asulatesse sellal veel küüdita­tuid viidi?

37. Kas Teile öeldi, kui kaua peate olema asu­misel? Kas Teie (või Teie vanemad) pidite and­ma allkirja, et olete asumisel vabatahtlikult? Kus? Millal?

38. Missugune oli see küla, kuhu Teie elama asusite? Missugused olid selle tänavad, elu­majad ja kõrvalhooned? Kas külas oli kauplus, postkontor jm? Mis oli kohalikus olustikus eriti tähelepandav, võrreldes kodumaaga?

39. Kes olid kohalikud elanikud? Millega nad tegelesid? Kuidas kohalikud elanikud suhtusid küüditatutesse?

40. Kui palju asus Eestist küüditatuid sellesse külla elama? Kas seal oli teistest rahvustest ümberasustatuid?

41. Kes ja kus oli komandant? Kuidas ta käitus küüditatutega?

42. Missugune oli ümbruskonna loodus?

43. Missugune oli elumaja, kuhu elama asusite? Millest olid ehitatud elumaja seinad, katus, ahi, põrand? Missugune oli elamusisustus – lauad, istmed, kapid, magamisasemed jm? Kus need asusid?

44. Kui suur oli eluruum? Kellega koos elasite, kuidas omavahel ruumi jagasite? Missugused olid elutingimused?

45. Missugused olid kodused tarbeesemed ja tööriistad? Missugused olid valgustusvahen­did?

46. Kas eluruumi eest tuli maksta tasu (kellele, mida ja kui palju)?

47. Kasutades küsimuslehte, kirjeldage aastate või aastarühmade kaupa elu asumisel, märkides ära elu- ja töökoha jt muutused. Kuidas oman­dasite vene keele?

48. Mis tööd tegite? Mida saite töötasuks? Mis tööd tegid Teiega koos elavad inimesed?

49. Kes olid ülemused? Kuidas nad käitusid küüditatutega?

50. Kuidas tegid kohalikud põllutööd, missugu­sed olid töövahendid ja ‑võtted? Missuguseid koduloomi ja kuidas pidasid kohalikud? Mis­sugused erinevused sealses töötegemises paist­sid Eestiga võrreldes eriti silma?

51. Missugused olid kohalikud teed ja veo­vahendid (vankrid, reed jm)? Kes olid veoloo­madeks?

52. Kas Teil oli aiamaa? Mida sellel kasva­tasite? Missugune oli saak? Kas pidasite kodu­loomi?

53. Kas astusite kolhoosi liikmeks? Missugused olid erinevused kolhoosi liikmete ja nende vahel, kes ei olnud liikmed?

54. Missugune oli Teie toit? Kust saite toidu­aineid? Mida kasutati joogiks?

55. Kuidas valmistasite toitu?

56. Kas vahetasite rõivaid ja teisi esemeid toidu vastu?

57. Kas esines nälga? Mis aastatel oli kõige suurem toidupuudus?

58. Missuguseid looduslikke taimi kasutasite toiduks?

59. Kas küüditatud käisid toitu kerjamas? Kui­das ja kus kerjati? Kas pidite ka ise toitu ker­jama?

60. Kas oli toiduvargusi kolhoosi või sovhoosi põldudelt, viljapeksul jm?

61. Kas oli vargustel vahelejäämisi? Kuidas siis karistati?

62. Missugused olid Teie rõivad? Kust saite riiet ja rõivaid? Kes need õmbles?

63. Kas ja kus käisid küüditatute lapsed koolis? Missugused olid probleemid vene keeles õppi­misel?

64. Kas küüditatute lapsi oli lastekodus?

65. Kus oli Teie elukohast lähim ambulatoo­rium? Kus oli lähim haigla? Kas olite asumisel haige? Kuidas end ravisite? Kas tarvitasite ko­halike ravitsejate abi ja nõuandeid? Kirjeldage neid. Kas olite haiglas?

66. Kas pidite võtma riigilaenu obligatsioone? Millal? Kui suure raha eest?

67. Mida tegite tööst vabal ajal?

68. Mis raamatuid, ajalehti, ajakirju lugesid küüditatud? Kuidas neid saadi? Kas küüditatu­tel oli Eestist kaasa võetud raamatuid? Mis raa­matud need olid? Kas raamatuid laenutati üksteisele?

69. Missuguseid tähtpäevi tähistasite? Mida te­gite jõulude ajal? Missuguseid tähtpäevi tähis­tasite koos kohalike elanikega?

70. Missugused tavad äratasid kohalikes või Teis võõristust?

71. Missugused olid küüditatute ja kohalike elanike harrastused ning meelelahutused?

72. Kas ja kuidas tähistasite sünnipäevi?

73. Mis laule laulsid küüditatud? Kui on meeles küüditatute poolt kohapeal loodud laulude sõ­nad, kirjutage. Kas ja kuidas need levisid? Kas laulsite venekeelseid laule? Missuguseid? Mil­lal? Kas teate, kellel oli käsitsi kirjutatud lau­lik? Kus see praegu on? Kas oli omavalmis­tatud laululehti matusteks, jõuludeks vms?

74. Kellega küüditatud abiellusid? Kuidas abi­elu vormistati? Kuidas peeti pulmi?

75. Kas küüditatutel sündis lapsi?

76. Rasketes tingimustes surid paljud küüdi­tatud. Millal suri küüditatuid kõige rohkem? Kui teate nimepidi, kes, kus ja millal suri, kir­jutage. Kirjeldage ka matuseid (kes mattis, mis­suguseid kombeid täideti), matmispaiku ja kal­mu hooldamist.

77. Millal algas kirjavahetus Eestiga? Kas Ees­tist saadeti Teile raha ja pakke? Milliseid võt­teid kasutati keelatud sõnumite, esemete jms saatmiseks?

78. 1940. aastate keskel toodi küüditatute lapsi Eestisse. Ka mõned täiskasvanud lubati ja mõ­ned põgenesid asumiselt Eestisse. Kas teate neid inimesi? Missugune oli nende elu pärast asumiselt tagasitulekut Eestis?

79. Kuidas ja millal saite Teie loa Eestisse asuda? Kas loa taotlemiseks kirjutasite kirju ametiasutustesse? Kuhu? Kas pärast loa saa­mist tehti takistusi Eestisse asumiseks?

80. Kuidas lahkusite asumiselt? Mida tegite seal soetatud varaga?

81. Kuidas sõitsite ja millal jõudsite Eestisse tagasi?

82. Kas oli neid küüditatuid, kes otsustasid asumispaika jääda? Mis kaalutlusel?

83. Mis oli saanud Teie kodust, kus elasite enne küüditamist? Kes elas Teie majas (korteris)? Kas taotlesite maja (korterit) tagasi? Kas saite?

84. Kas ja missuguseid takistusi tehti Teile küüditamise pärast elu- ning töökoha ja haridu­se saamisel? Kas tehti veel muid takistusi?

85. Kuidas suhtusid sugulased ja tuttavad Teis­se pärast Eestisse tagasitulekut?

86. Missugune on Teie hinnang küüditamisele ja elule asumisel?

87. Mis aitas Teid küüditamisel ja asumisel ras­kustest üle saada? Mis aitas ellu jääda?

88. Mida teate nende inimeste saatusest, kes küüditamise käigus teistest eraldati?

89. Kui olete oma asumiskohta uuesti külasta­nud, siis miks (lähedased inimesed, nende kal­mud vm)? Kui teate juhtumeid kadunu põrmu toomisest kodumaa mulda, palume kirjeldada ka seda.

90. Kas teate, kes kirjutas küüditamisel ja asu­misel päevikut? Kus see päevik praegu on? Kas Teil on fotosid elust asumisel? Kas saate neid anda muuseumisse koopiate tegemiseks? Kas Teil on asumisel kirjutatud ja seal saadud kirju? Kas lubate neist teha muuseumile koopiaid? Kogume ka küüditamisel kaasa võetud ja tagasi toodud ning asumisel valmistatud esemeid. Muuseum kavatseb teha küüditamisest ja elust asumisel näituse.

Veebruar 1998

Edgar Saar

Mall Hiiemäe

Eda Kalmre